හිටපු LTTE සාමාජිකයෙකුට ජීවිතාන්තය දක්වා සිරදඬුවම් නියම කර තිබෙනවා.ඒ 2008 වසරේ අප්‍රේල් 25 වනදා පිළියන්දල බස් නැවතුම්පොළෙහි තිබූ ලංගම බස් රථයකට බෝම්බයක් අටවා එය පුපුරුවාහැරීම සම්බන්ධයෙන් වරදකරු වූ රජිතානන්දන් ආනන්දසුහාර් නොහොත් ලෝරන්ස් ඩේවිඩ් රාජ් නමැති පුද්ගලයෙකුටයි.කොළඹ මහාධිකරණ විනිසුරු පියසේන රණසිංහ හමුවේ අදාළ නඩුව අද (08) කැඳවූ අවස්ථාවේදී මෙම නියෝගය ලබා දුන් බවයි අප අධිකරණ වාර්තාකරු සඳහන් කළේ.සිද්ධිය සම්බන්ධයෙන් මොහුට එරෙහිව චෝදනා 94ක් ගොනුකර තිබුණා.ඉන් පළමුවන චෝදනාවේ සිට 93 දක්වා වූ චෝදනාවන්ට වරදකරු වූ හෙයින් ජීවිතාන්තය දක්වා සිර දඬුවම්ද, 94 වන චෝදනාවට වසර 10ක සිර දඬුවමක්ද නියම කරන ලෙසටයි මහාධිකරණ විනිසුරුවරයා නියෝග කර ඇත්තේ.මෙම ත්‍රස්ත ක්‍රියාව හේතුවෙන් බස් රථයේ ගමන්ගත් මගීන් 30 දෙනෙකු ජීවිතක්ෂයට පත්ව ඇති අතර පුද්ගලයින් 40 දෙනෙකු පමණ බරපතල තුවාල ලැබුවා.